OBH 8482/1997.
Az állampolgári jogok országgyűlési biztosa általános helyettesének jelentése
Ügyintéző: Dr. Rétai István

Az eljárás megindítása

Panaszos  azért  fordult  az  állampolgári jogok országgyűlési biztosához, mert A. J. és társa, B. T-né 1996. márciustól 1997. március 2-ig terjedő időben Győr, Banai úti hétvégi házából  jogtalanul  eltulajdonítottak  különböző használati tárgyakat 80.000.- Ft értékben. 

Panasza szerint a Győri Városi Rendőrkapitányság szakszerűtlen munkát végzett, hat és fél hónap után arra sem méltatják, hogy közöljék milyen eredményre jutottak.

Az Alkotmány 2. §. (1) bekezdésében deklarált jogállamiságból fakadó jogbiztonság követelményei sérülése, és a 13. §. (1) bekezdésében deklarált tulajdonhoz való jog sérelmének gyanúja miatt indult vizsgálat. 

A megállapított tényállás és a megtett intézkedések

A panaszos 1997. március 3-án tett feljelentésére 1318/1997. Bü. szám alatt 1997. március 4-én a Győri Városi Rendőrkapitányság A. J. és társa, B. T-né ellen a nyomozást elrendelte. 

Az ügyben az 1993. évi LIX. törvény 18. §. (2) bekezdésére figyelemmel felvilágosítást kértünk a Győri Városi Rendőrkapitányság vezetőjétől.

A felvilágosítás és csatolt mellékletei szerint az elrendelt nyomozás során megállapították, hogy feljelentő kertmegművelés fejében hátvégi házát kiadta A. J. és B. T-né gyanúsítottaknak. Mivel a kertet nem művelték, 1996. szeptemberétől 5.000.- Ft/hó bérleti díjat kért. A bérleti díjat nem fizették, majd 1997. március 2-án felfedezte, hogy tulajdonát képező használati tárgyakat eltulajdonítottak  80.000.- Ft értékben.

A nyomozás során a rendőrség mindkét gyanúsított lakását házkutatást tartott, valamint ugyancsak házkutatást tartottak A. J. gyanúsított szülei bábolnai házában is. 
A házkutatások során olyan tárgyakat nem találtak, amelyek a feljelentésben szerepeltek.

Tanúkutatást folytattak. Olyan tanút, aki az ellopott tárgyakat látta a gyanúsítottaknál, nem találtak. 

A nyomozás során gyanúsítottként hallgatták ki B. T-nét, aki tagadta, hogy bármit eltulajdonított a feljelentőtől. Ezt követően 1997. március 27-én a nyomozást a Be. 137. §. (1) bekezdés a./ pontja alapján felfüggesztették, mert a A. J. gyanúsított ismeretlen helyen tartózkodott és a felkutatására tett intézkedések nem vezettek eredményre. Elfogatóparancsot adtak ki, amelynek alapján A. J. gyanúsítottat elfogták, 1997. július 10-én az elfogás napján a nyomozást továbbfolytatták. A. J-t gyanúsítottként kihallgatták, majd 1997. július 24-én a nyomozást befejezték, és a nyomozás iratait lopás vétsége elkövetése miatt a Győri Városi Ügyészségnek felterjesztették.

A Győri Városi Ügyészség B.696/1997. számú határozatával A. J. és B. T-né ellen a Be. 139. §. (1) bekezdés b./ pont III. fordulata alapján - mivel nem állapítható meg, hogy a bűncselekményt a gyanúsítottak követték el - a nyomozást megszüntette. 

A Győr-Moson-Sopron Megyei Főügyészség B.2029/1997. szám alatt feljelentő panaszára a keletkezett nyomozati iratokat megvizsgálta és a Győri Városi Ügyészség B.696/1997. számú határozatát - a panasznak helyt adva - hatályon kívül helyezte és 1997. november 3-án keltezett határozatával pótnyomozást, a nyomozás továbbfolytatását rendelte el.

A nyomozás folyamatban van.

A vizsgálat megállapításai

A Győri Városi Rendőrkapitányság az eljárás során az elvárható nyomozati feladatokat végrehajtotta. 

Megállapítható, hogy az eljárás során a nyomozóhatóság részéről törvénysértés nem történt. 

A kapitányság vezetője több alkalommal folytatott telefonbeszélgetést Basa Erzsébettel, az általa tett bejelentéseket ellenőriztette, a nyomozás állásáról tájékoztatta. 

A Magyar Köztársaság Alkotmányának 2. §. (1) bekezdésében deklarált jogállamiságból fakadó jogbiztonság követelményei nem sérültek. A rendőrség a hatályos jogszabályoknak megfelelően járt el, mulasztást a vizsgálat nem tárt fel.

A Magyar Köztársaság Alkotmánya 57. §. (5) bekezdésében deklarált jogorvoslathoz való jogot biztosították. 

A sértett által előterjesztett panasz alapján a Megyei Főügyészség a nyomozás továbbfolytatását rendelte el. A nyomozás teljesítésére előírta, hogy milyen nyomozati cselekményeket kell foganatosítani.

A Magyar Köztársaság Alkotmánya 13. §. (1) bekezdésében deklarált tulajdonhoz való jog sérült. Ez azonban a rendőrség és az ügyészség tevékenységével nem hozható összefüggésbe.

Megállapítható, hogy a nyomozás során a nyomozóhatóság, az ügyészség törvényt nem sértett, mulasztást nem követett el. A pótnyomozás, a nyomozás folytatása során a rendőrség által megállapított alapos gyanú a gyanúsítottakkal szemben tovább erősíthető. 

Mivel a Győr-Moson-Sopron Megyei Főügyészség intézkedésére a nyomozás folyamatban van, külön ajánlás megtétele nem indokolt.

Budapest, 1997.

Dr. Polt Péter